Te min wittes sluit by die weermag aan, sê ministerArgieffoto Nosiviwe Mapisa-Nqakula, minister van verdediding, het die Suid-Afrikaanse Nasionale Weermag aangesê om meer witmense by die weermag te laat aansluit. “As ek na die intreevlakke in die leër kyk, as mens in ŉ saal instap, dan kan jy letterlik tel hoeveel jong witmense by die mag aansluit,” het Mapisa-Nqakula Dinsdag gesê. “Dit is ŉ saak van kommer, want ons wil die weermag hê wat oor vyf jaar nog steeds die demografie van ons samelewing sal reflekteer.” Mapisa-Nqakula het die SANW aangesê om ŉ aanstellingstrategie te ontwikkel wat groepe sal teiken wat onderverteenwoordig is. Sy het gesê die land moet nooit in ŉ situasie wees waar die weermag ongebalanseerd is nie. Sy het terselfdertyd aangekondig dat die aftreeouderdom vir SANW-lede van 60 na 65 verhoog word. “Ek weet nie hoe ons ooit ŉ maatreël ontwikkel het waarvolgens persone in die ouderdom van 60 aftree nie,” het sy bygevoeg. Sy het gesê die wet hoef nie te verander nie, maar sy sal die maatreëls wysig wat die nuwe aftreeouderdom reflekteer.